Papersnake/gushiwen huggingface dataset:
颜徒贫乐斋二首
黄庭坚（宋代）

小山作友朋，义重子舆桑。
香草当姬妾，不须珠翠妆。
鸟乌窥冻砚，星月入幽房。
儿报无炊米，浩歌绕屋梁。
寄邓志宏五首
邓柞（宋代）

笔下文章信有神，西来避地不无因。
要看银河从大落，一洗人间万古尘。
相峰寺
曾季貍（宋代）

一灯投宿阿兰若，雨过凉生夜气清。
何许秋声惊客梦，檐间不断一铃鸣。
寄濠州陶户曹
邹浩（宋代）

台枕长淮耸半空，登临应得古人风。水天上下碧无际，莫获观鱼与子同。
紫盖峰前作小圃日亲圃事情见乎辞呈伯氏兼简彦达先生
胡宏（宋代）

有志从来不浪忧，只忧心不似前脩。敷菑未竟已头白，待穫忘情在晚秋。

自觉才疏胜北海，又无经学震西州。甘为稼圃南山下，长谢周公愧孔丘。
真宗永定陵 其一
宋祁（宋代）

金石凝虚笋，旌旗落暗尘。唐尧遂不见，空有进羹人。
咏谈容娘
常非月（唐代）

举手整花钿，翻身舞锦筵。马围行处匝，人压看场圆。

歌要齐声和，情教细语传。不知心大小，容得许多怜。
冬日杂咏
朱淑真（宋代）

爱日温温正涤场，老农击坏庆时康。
水催舂韵捣残雨，风急枷声带夕阳。
霜瓦晓寒欺酒力，月栏夜冷动诗肠。
厌厌对景无情绪，谩把梅花取次妆。
偈颂二百零五首
释正觉（宋代）

一雨霑濡，诸根萌动。
青黄各成其姿，长短各随其用。
绵绵也妙有机丝，混混也廓无棱缝。
若人问我如何，敢道不快漆桶。
吕伟信求冰花诗赋得两绝
苏籀（宋代）

墨迹扶疏冻未消，奇踪印纸镂刊雕。
花宜道韫吟盐絮，压倒刘叉冰柱谣。
颂古
释道颜（宋代）

老僧正在东司上，不将佛法为人说。
一般屎臭旃檀香，父子之机俱漏泄。
送李奉议亳州判官四首
陈师道（宋代）

吾友孙子实，爱学吾所畏。
持身如处子，得句有余味。
交欢艰难际，凛然见名谊。
吾病卧里中，车马日一至。
遣医馈梁肉，忧憙见颜际。
殷懃劝加餐，代我破戒罪。
一别已三秋，君室乃其季。
轮囷见眼中，不作千里外。
因声问何如，胡不枉一字。
关山月
邓林（宋代）

关山夜月明，分彩照胡兵。
将军拥节起，长戍受降城。
焚烽望别垒，欲验盈虚鴂。
塞笳将夜鹊，战气今如此。
重关掩莫烟，云阵上祁连。
思妇高楼上，遥心万里县。
印月
释月涧（宋代）

性海湛如，心月皎如。水与月融，月与水摄。水月交光，印文呈露。

山河大地，万象森罗。一印印定，虚彻洞明。廓兮烱兮，以證来观。
句
汤思退（宋代）

虞妃从醒野，启母袝稽山。
杨将军挽歌
宋之问（唐代）

亭寒照苦月，陇暗积愁云。今日山门树，何处有将军。
东园池上书所见五首
宋庠（宋代）

茅栋山楹抱曲池，孤怀终日此忘归。
生平方寸无机械，庭下群鸥且莫飞。
谢见招者
邓肃（宋代）

机锋不契更何图，便合浮杯出上都。
此去定须安短褐，平生那肯曳长裾。
回天傥是奇男子，绾印原非大丈夫。
挥手出门殊不恶，一帆秋水及鲈鱼。
满庭芳 鸣鹤馀音卷之三
马钰（金朝）

年小灵童，出家学道，师言侧耳须听。清晨早起，扫地莫扬尘。梳洗身边洁净，然后刷釜拈盆。厨房内，油盐米面，休得费半毫分。客来须接待，行须缓步，语要低声。守清贫寂淡，莫恋浮荣。遇晚端身正坐，心清净、满目光生。休改变，天长地久，自有好前程。
苏幕遮
晁端礼（宋代）

碧桃花，春婉娩。未断尘缘，暂别瑶池宴。谪限迢迢应未满。乘月骖鸾。曾有深深愿。

帝城赊，凤楼远。长寿杯深，此际谁人劝。闷倚屏山凝泪眼。百和烟中，细想千娇面。
春游吟
李华（唐代）

初春遍芳甸，千里蔼盈瞩。美人摘新英，步步玩春绿。

所思杳何处，宛在吴江曲。

可怜不得共芳菲，日暮归来泪满衣。
炮夫行
查诗继（清代）

十月王师捕山贼，县官追呼炮夫急。一六当头领雇夫，百夫押以衙兵十。

此行只向乌伤去，不比骊山送徒戍。况复王官如父兄，蓑笠糇粮为尔具。

恶少奸胥暗结连，一夫索钱八十千。讹言街巷声喧阗，幕府飞箭龙旗鲜。

阴雨泥泞满天黑，村邻有夫招不得。素封华屋尚张皇，小户单丁躯命逼。

县官见此中心哀，走谒太守申藩台。输金雇役从民愿，税户欢呼打桨回。

记得前年十月半，仓前粮艘帆影乱。只今米烂未输租，又值役夫连海岸。

父母咨嗟望太平，少年喜见烟尘生。衣租食税寻常事，拜将封侯无尔名。
寄象田斗山和尚
释云岫（宋代）

长翁留得灵苗别，不似禾唤作禾。
腊雪喜呈三度白，丰年谶在象田多。
倦夜
敖陶孙（宋代）

河津传五漏，雾雨入千家。
白日鸣饥鼠，深更歇怒蛙。
境空悉稍进，诗短意能加。
客路多风雨，兴忧斗柄斜。
避贼书事十三首 其三
左纬（宋代）

怀宝恐吾累，蔽形何可遗。囊衣入山谷，势急还弃之。

及至出山日，秋风吹树枝。免为刀兵鬼，冻死宜无辞。
题画二首
张耒（宋代）

败芦浸水冻滩沙，朔雪随风乱缀花。
湿翅老鸿鸣未起，暮云山色暗天涯。
却聘
梅国淳（宋代）

野人不惯服冠裳，散发披襟兴味长。
他日麒麟应有楦，愿留苏武牧羝羊。
挽宋道中词
刘敞（宋代）

交游日零落，之子复云亡。常恨神锋隽，端成中道伤。

文章不用世，词赐仅为郎。名士如君辈，风流岂易忘。
会稽秋晚奉呈于太守
张继（唐代）

寂寂讼庭幽，森森戟户秋。山光隐危堞，湖色上高楼。

禹穴探书罢，天台作赋游。云浮将越客，岁晚共淹留。
秋中雨田园即事
耿湋（唐代）

漠漠重云暗，萧萧密雨垂。为霖淹古道，积日满荒陂。

五稼何时获，孤村几户炊。乱流发通圃，腐叶著秋枝。

暮爨新樵湿，晨渔旧浦移。空馀去年菊，花发在东篱。
舟行与沈良臣相失
文林（明代）

别我天津买画船，暮云横射夕阳穿。坐因有约常虚左，行为无心误向前。

新雁叫空秋思集，短篷惊雨夜灯悬。逢君梦里分明语，犹滞垂杨古渡边。
己亥秋陪伯山傍中条穷尽山中之胜明年春迓王毅伯再过山下呈伯山
赵鼎（宋代）

条山有佳色，不入俗子眼。结庐傍洓水，永与山作伴。

一脚落宦傍，坐叹千里远。长恐山灵檄，重令猿鹤怨。

朅来河之湄，用意固不浅。拟从水石行，稍释烟霞恋。

而于阛阓中，举首即相见。相看犹有情，不改旧颜面。

自怜非故吾，抚心祗愧赧。唯公绝俗姿，体道任舒卷。

笑揖浮邱伯，双凫脱羁绊。步武招我陪，放歌容我乱。

窅窕空翠间，风驭蹑云栈。山亦为君容，景态互明焕。

别去今几时，兹傍倏飞电。所思在岩壑，欲往不得便。

此身被官缚，事迫胡可缓。东风涨边尘，羸马注长坂。

崎曲馀百里，尽日期往返。问途策而前，不复微吟款。

向来经行处，犹作生绡展。怅念扪萝手，去敛趋庭板。

忽放微云开，顾我一笑筦。出没高树端，退避还偃蹇。

俗驾良已非，尘容更增腼。解鞍迫昏暮，假榻憩疲懒。

夜梦五老人，诘诟不容辨。局促将安之，勇退在能断。

利害甚白黑，胡为两交战。语已去飘忽，欲留不可挽。

那知有志士，居以贫为患。求田亦本谋，他日当能办。

伏枥马告劳，投林鸟知倦。岁时耕耨馀，食息桑榆暖。

优傍聊卒岁，谁复议樗散。却坐洓水傍，适我结庐愿。
送王员外赴长沙
贾至（唐代）

携手登临处，巴陵天一隅。春生云梦泽，水溢洞庭湖。

共叹虞翻枉，同悲阮籍途。长沙旧卑湿，今古不应殊。
寺阁
陆游（宋代）

三髽初得牧牛童，两扇新成钓舸篷。
偶访野僧过射的，却冲微雨上樵风。
登山未减青鞋兴，到手俄惊绿酒空。
自笑此身犹健在，试凭重阁送飞鸿。
句
释方会（宋代）

剑为不平离实匣，药因救病出金瓶。
鄠郊别墅寄所知
温庭筠（唐代）

持颐望平绿，万景集所思。南塘遇新雨，百草生容姿。

幽鸟不相识，美人如何期。徒然委摇荡，惆怅春风时。
再和戏子公 其一
张扩（宋代）

棋局画行新触手，帐文龟壳净围床。閤材近取复何好，法意防贪未可凉。

自此铅华须痛遣，疑于缟素或相妨。夜阑天女来求法，君看如何是革囊。
和酬郑共老
王洋（宋代）

万事易瓦裂，故人情未休。
殷勤一诗语，辛苦百端求。
书吒峰头雁，人随海上鸥。
终期断湖尾，卜筑共良谋。
常山峪行宫八景 其三 青云梯
弘历（清代）

青云信有梯，丹崖暂延伫。鹿豕出翠微，逢迎务光侣。
赠方蔚峨三首 其一
吴理堂（清代）

归来正遇雪霜天，几度围炉情话绵。今夕共君怀酒别，一声珍重惜残年。
夜赋
陆游（宋代）

八十衰翁久挂冠，今年无酒敌春寒。
乱云入户雨方急，断雁叫群灯未残。
蠹简幸存随意读，蜗庐虽小著身宽。
支离自笑心犹壮，忧国忧家虑万端。
自京还越道中杂占六绝句 其一
唐之淳（明代）

脱却双轮换独轮，乘船人作坐车人。明朝又复乘船去，却畏风波不畏尘。
九日登龙山返舍独酌作
顾起纶（明代）

登高陟山阁，佳日授衣初。四壑俱摇落，极目情未舒。

岂有素心俱，俗驾阗郊墟。荡舟出泾口，悠然返敝庐。

采菊对樽酒，蔬食甘无鱼。拙养心所适，闭门十年余。

屏迹澹尘想，吾生惟晏如。秋风日瑟瑟，向夕增欷歔。

阳乌悄方至，寒蛩鸣已疏。物候疏经变，岁时良不居。

栖栖鲁中叟，徒劳问溺沮。处世苟无术，再咏耽师书。
梅花集句 其一七九
李龏（金朝）

常恐韶光晚，繁花已满林。花心愁欲断，月冷洞房深。
拟杜少陵诸将五首，和李君可亭靖国 其二
曹家达（清代）

三韩自昔坏长城，海国空劳汉使旌。窦宪折回鸡鹿塞，班超况厌尉犁兵。

翠华西幸荒边备，黄海东流溷太清。直使材官伤老大，有人中夜愧生平。
因省风俗，与从侄成绪游山水，中道先归寄示
韦应物（唐代）

累宵同燕酌，十舍携征骑。始造双林寂，遐搜洞府秘。

群峰绕盘双，悬泉仰特异。阴壑云松埋，阳崖烟花媚。

每虑观省牵，中乖游践志。我尚山水行，子归栖息地。

一操临流袂，上耸干云辔。独往倦危途，怀冲寡幽致。

赖尔还都期，方将登楼迟。
赠人
米芾（宋代）

平时语我密须移，我是商丘内不欺。时节因缘翻异论，助他笑我见阿弥。
海阳十咏。裴溪（时御史已遇新恩）
刘禹锡（唐代）

楚客忆关中，疏溪想汾水。萦纡非一曲，意态如千里。

倒影罗文动，微波笑颜起。君今赐环归，何人承玉趾。
春思
许棐（宋代）

朝来一阵无情雨，敲得庭花半欲残。燕子不知人冷落，飞来帘底避春寒。
玉泉寺与润上人望秋山怀张少尹
武元衡（唐代）

山寒天降霜，烟月共苍苍。况此绿岩晚，尚馀丹桂芳。

禅心殊众乐，人世满秋光。莫怪频回首，孤云思帝乡。
暮春病归
翁卷（宋代）

朝朝风景添，吾病亦开帘。
洗药花前晒，传方壁上黏。
力还省语，身老更看髯。
昨日林僧至，茶杯始一拈。
颂古二首
释择崇（宋代）

金佛不度炉，穷源有处无。
木佛不度火，浑崙齩不破。
泥佛不度水，何处不是你。
真佛屋里坐，赵州言是祸。
水牯会耕田，黄牛能拽磨。
宜永观雨
武衍（宋代）

池上泠泠过雨声，绿荷风走万珠明。
天公示欲从群望，和了晚涼俄便晴。
次韵胡梅泷
许月卿六（宋代）

梦渠处处晓星残，秋水盈盈隔晓山。
山外梅泷应秋水，一泓秋月夜将阑。
九月十八日山中见杜鹃花复开
梅尧臣（宋代）

山中泉壑暖，幽木寒更华。
春鸟各噤口，游子未还家。
云谁未及还，对此重兴嗟。
何必因啼血，颜色胜曙霞。
南阳春日十首
陈舜俞（宋代）

泽国生涯有钓舟，此身随分狎群鸥。
非关利禄成羁絷，为学文群作赘疣。
病眼看花空溅泪，客颜临镜复包羞。
江东父老应相忆，燕子来时语不休。
新开小轩晁子西有诗以韵答之二首
郭印（宋代）

平生栖息地，往往旋修筑。
为怜双净眼，不肯受羁束。
官居凿小轩，容膝盖已足。
於焉得逍遥，风视聊自牧。
廓廓乾坤大，冥冥鬼神服。
是心不违仁，如种五穀熟。
乃知穷且贱，未必不为福。
朋僚饷新诗，句法惊小陆。
秀色增云山，荣光发林木。
何妨曳杖来，斯乐未敢独。
清谈可以饱，岂但蠲烦促。
非必酒与肴，佳客始能速。
自苏州至望亭驿有作（一作李嘉祐诗）
郭良骥（唐代）

南浦菰蒲绕白蘋，东吴黎庶逐黄巾。野棠自发空流水，

江燕初归不见人。远岫依依如送客，平田渺渺独伤春。

那堪回首长洲苑，烽火年年报虏尘。
天开图画亭
王正已（宋代）

夜来残暑鏖西风，秋声摵摵先井桐。
纤云四卷天开容。一碧万里磨青铜。
使君退食新凉逢，厌看凝寝江云深。
领客欲送孤飞鸿，城隅高亭湿青红。
旷望四野开心胸，前瞻江山胜而雄。
瑠璃波光群玉峰，水墨正尔难为工。
天开地辟今古中，此景自若无初终。
天岂为我施新功，我心得之眼相从。
收入几席无遗踪，锦囊得助防诗穷。
向来神秀造化钟，李成郭熙将无同。
强名图画托天公，抚掌一笑浮金钟。
罗浮飞云顶午夜听泉 其一
释今无（明代）

峰头午夜气冥冥，春树千年万壑平。远瀑飞奔当杪下，一回听胜百回听。
东山塔
胡定（宋代）

一碧插禅扃，千年压郡城。
岧峣分日表，孤耸碍云行。
夜静藏钟影，天晴送鹤鸣。
秋风丹桂发，邑士好题名。
答客
杨奂（金朝）

仕晚自知为学拙，家贫人道治生疏。满山薇蕨春风老，昨夜邻翁有报书。
娄江舟中述梦续事状
祝允明（明代）

相慰华堂下，重逢草野中。涂鸦犹习幼，策马拯涂穷。

恩爱千年定，精诚一刻通。直能呼共老，天壤有移鸿。
寄呈座主李左史三首 其三
程公许（宋代）

世纷枨触不胜忧，尚忆薰风故国游。惝恍梦回身八翼，凄凉别国日三秋。

愿驰玉轪天津阻，拟问星槎海浪浮。千载指南先觉在，行迷未远却回头。
送李元藻入浙三首
赵蕃（宋代）

唐室登科士，多因行卷知。
至今传不朽，犹或谓能诗。
辟置仍于取，山林亦罔遗。
莫嗟今古异，穷达岂人为。
游石马以驾言出游分韵赋诗得出字
朱熹（宋代）

抱病守穷庐，闭户常罕出。坐见春气深，清阴昼蒙密。

今朝积雨过，淑景回煦律。不有尘外踪，何由散愁寂。

行行整巾屦，散漫委书帙。野径自萦纡，前峰但崷崒。

婆娑茂树下，左右寒流汩。乱石翳苍根，于焉憩腰膝。

追游固才彦，逢遇亦奇逸。招邀愧深情，晤言永兹日。

君有尊中物，我进沂上瑟。日夕不得留，馀欢未云毕。
东坡二首
陈造（宋代）

五载诗鸣卧雪堂，暮年长啸走南荒。
当时戏彩慈亲侧，岂复陈编羡范滂。
妙庭观
麋师旦（宋代）

不寻铜鼎不求丹，从许琉璃碎旧盘。
阿母堂前几春梦，耳边犹听玉笙寒。
题张老松树
宋之问（唐代）

岁晚东岩下，周顾何凄恻。
日落西山阴，众草起寒色。
中有乔松树，使我长叹息。
百尺无寸枝，一生自孤直。
春日怀张曙
寇准（宋代）

不见张夫子，岩花几度新。
久闲空赋命，远别更伤春。
雨艇愁天末，烟蓑隐渭滨。
应嗟年未冠，已作异乡人。
赠钱相士
许棐（宋代）

我貌君容一种寒，鹭漂鸥泊廿来年。我诗吟就无人买，君相公卿煞得钱。
和项斯游头陀寺上方
欧阳衮（唐代）

步入桃源里，晴花更满枝。峰回山意旷，林杳竹光迟。

远寺寻龙藏，名香发雁池。间能将远语，况及上阳时。
顺阳吏民为刘陶歌
佚名（魏晋）

悒然不乐，思我刘君。何时复来，安此下民。
公舒朝请得福守所寄荔子佳品二而咏以二诗乃以为示辄次韵奉和 其一
韦骧（宋代）

邻境缄驰荔子丹，黄堂矜诧满雕盘。香收残爇馀龙脑，笺写新诗掩凤团。

咀嚼定嫌琼液薄，形容更比水精寒。强抽滞思聊追和，珍果清吟两可欢。
十一月十日酒散已二鼓与千里步月因至水堂
葛立方（宋代）

杖策踏霜月，满空烟雾浮。
苍颜酡蚊酒，黑帝避貂裘。
太液池台晚，广寒宫殿秋。
归来清耿耿，未省喘吴牛。
黄莲花
韩维（宋代）

一水盈盈独立时，六铢衣薄透冰肌。
临川已没龙丘远，辜负芳妍乞好祠。
题圆超寺挟溪亭
卢襄（宋代）

孤亭瞰平野，双溪分两腋。野阔春风香，溪晴照人碧。

我来亭上天欲春，溪声野色争赴人。胸中丘壑相映发，翛然便欲乘飙轮。

惜无妙手王摩诘，半破鹅溪重画出。溪山应喜得赏音，尽遣烟霞供落笔。

我嗟吟鬓犯车尘，一凭危栏眼界新。寄谢溪声与山色，他时来作个中人。
别户部勾院竹
强至（宋代）

一来省户两春晖，今日飘然襆被归。
直节贞心惟我爱，此君相别似依依。
兔
宋祁（宋代）

脱兔驰冈地，饥鹰厉吻天。
为烦麋狗顾，遂给兽人鲜。
狂目兼槐落，惊毫共月捐。
可嗟多狡穴，归肉助庖羶。
铜雀研
陶弼（宋代）

得自铜雀台，收晚稜角摧。
四方绿琉璃，一片青玫瑰。
炼尽沙石滓，陶成金玉胚。
塞下曲
徐兰（清代）

万骑从天下，边人拭目看。长城无限窟，饮马一时干。
和朱主簿游开
韩维（宋代）

白首昏昏度岁年，忽闻春至便开颜。
溪头冻水晴妆涨，竹下名开昼不关。
旋得歌辞教妓唱，远寻梅艳唤人攀。
如今尚有官拘束，解组归来始是闲。
挽汪义源舍人二首
赵蕃（宋代）

要识公兄弟，当年蜀两苏。
文章到宗匠，人物见规模。
谩有词垣用，终迟政府须。
世缘殊未了，忽复返清都。
次韵八侄三首
陈著（宋代）

花开便是候催归，济楚生香清复微。
遥想折来深院宇，似初匀粉小青衣。
睢阳感怀
韦应物（唐代）

豺虎犯天纲，升平无内备。长驱阴山卒，略践三河地。

张侯本忠烈，济世有深智。坚壁梁宋间，远筹吴楚利。

穷年方绝输，邻援皆携贰。使者哭其庭，救兵终不至。

重围虽可越，藩翰谅难弃。饥喉待危巢，悬命中路坠。

甘从锋刃毙，莫夺坚贞志。宿将降贼庭，儒生独全义。

空城唯白骨，同往无贱贵。哀哉岂独今，千载当歔欷。
蔺相如墓
王锡九（清代）

全凭肝胆固金汤，豪气真堪慑虎狼。完璧终教归赵国，奉盆那肯屈秦王。

威加函谷风云壮，功在常山日月光。叱咤余音听未歇，河声呜咽送斜阳。
偈颂七十八首 其七十五
释正觉（宋代）

不是男，不是女。不是神，不是鬼。不是佛，不是物。祇知白云无心，谁辨青山在目。

夜明识取断蛇珠，潭寒退下苍龙骨。等闲掣断紫丝绦，天上人间收不得。

收不得，底事从来没窠窟。
九日忆菊坡
范成大（宋代）

菊坡长恨隔横塘，城郭山林自不双。
放棹松江花已远，涛江之外更鄞江。
玉门关盖将军歌
岑参（唐代）

盖将军，真丈夫。
行年三十执金吾，身长七尺颇有须。
玉门关城迥且孤，黄沙万里白草枯。
南邻犬戎北接胡，将军到来备不虞。
五千甲兵胆力粗，军中无事但欢娱。
暖屋绣帘红地炉，织成壁衣花氍毹。
灯前侍婢泻玉壶，金铛乱点野酡酥。
紫绂金章左右趋，问著只是苍头奴。
美人一双闲且都，朱唇翠眉映明矑。
清歌一曲世所无，今日喜闻凤将雏。
可怜绝胜秦罗敷，使君五马谩踟蹰。
野草绣窠紫罗襦，红牙缕马对樗蒱。
玉盘纤手撒作卢，众中夸道不曾输。
枥上昂昂皆骏驹，桃花叱拨价最殊。
骑将猎向城南隅，腊日射杀千年狐。
我来塞外按边储，为君取醉酒剩沽。
醉争酒盏相喧呼，忽忆咸阳旧酒徒。
早行
方夔（元代）

早起理归装，残灯耿曙光。
开门半山月，立马一庭霜。
钟响知云寺，波声认石梁。
修途留不住，去去出山庄。
贻傅逸人
张咏（宋代）

少年名节动人群，避俗深居积水濆。
几为典衣留远客，半来欹枕看閒云。
门连酒舍青苔滑，路近沙汀白鸟分。
谁道无心活黎庶，数篇新制咏南薰。
雨中感怀
谢翱（宋代）

幽斋蒲稗里，夜色入柴荆。坐久雨声绝，水深荷刺生。

听猿思楚宿，失鹤梦南征。白屋青山下，何年返旧耕。
晓游香界寺即事杂咏 其三
弘历（清代）

嶊崣直俯万峰巅，一谷村墟隐白绵。幻景今朝真尽态，天衣风动又高褰。
饯越守
黄庚（元代）

旌旆涨天飞，江山惨夕晖。倾城饯州牧，别泪点朝衣。

人指生祠说，春随祖帐归。自来言越瘠，公去转难肥。
夜行古战场
窦庠（唐代）

山断塞初平，人言古战庭。泉冰声更咽，阴火焰偏青。

月落云沙黑，风回草木腥。不知秦与汉，徒欲吊英灵。
导引·至真降鉴
佚名（宋代）

至真降鉴，飚驭下皇闱。清漏正依依。范金肖像申严奉，仙馆壮依飞。万灵拱卫瑞烟披。岸柳映黄麾。九清祚圣鸿基永，尧德更巍巍。
重题五友五首 其四 梅
薛瑄（明代）

花正开时节已过，祗留清影弄檐阿。潇湘千里客归去，想忆花时思更多。
偈颂一百二十三首
释崇岳（宋代）

绝罗笼，脱羁锁。
虽是善因，而招恶果。
重阳次日登城山
林亦之（宋代）

城山饮罢冷侵衣，湖上重来月满卮。
未爱疎篱黄菊日，最怜秋水白云时。
与邹浩志完会于王希圣家因话毗陵事是夕辄梦还松陵因述梦呈志完
李廌（宋代）

客梦还松陵，寒江渺烟雨。异时醉吟地，依然记洲渚。

三高平生欢，彷佛递宾主。十年扁舟兴，一夕暂容与。

此乐曾未央，覆瓿俄惊鼠。隙月鉴我帷，破窗风自语。

展转谁晤言，僮隶聊尔汝。吾生独何事，寤寐仍羁旅。
梅花集句 其四十
李龏（金朝）

撚玉搓琼软复圆，衣篝不用绿沉烟。自缘今日人心别，暖熨寒英只斗先。
送朱贶中允宰宋城
黄庭坚（宋代）

邺王台边春一空，但有雪飞杨柳风。
我从南阳解归橐，重帘复幕坐学宫。
酒材苦责公酿薄，欲经醉乡无路通。
奈何当此意绪恶，僚友决去如飞鸿。
朱侯官居邺城下，不脱辔衔秣征马。
绿槐阴阴门对街，唯我知君少闲暇。
新从天上拜书回，去效割鸡宋之野。
宋城万家有和气，明府岂弟心倾写。
愧君乞言极忠厚，安得琼瑶赠盈把。
古来为县有盛名，不过垦田归桑柘。
欲苏浊水頳尾鱼，舞文吏胥无假借。
朝廷本意在治安，外论不然可惊唶。
岂如规摹跨三代，首听官师困鳏寡。
簿书期会可半功，区别枉直教刑中。
杜光作刑至载割，及民无辜受笞骂。
权衡此心坐堂奥，草木遂生虫蚁化。
朱侯明日君定行，行李触热时已夏。
我官雀鼠盗太仓，欲去犹须毕婚嫁。
几时可上君政成，即买扁舟极东下。
寄宋白拾遗
田锡（宋代）

醉中别大梁，西归渭水阳。
飘然何所似，浮云辞帝乡。
归来惊岁归晏，怅然增浩叹。
景短倏云暝，夜寒难至旦。
拂酒雪花飞，早梅思南枝。
碧落周星纪，青阳换岁时。
双鱼忽得书，云已外华籍。
金骨俄轻举，玉霄仍近密。
小谏官职清，大才文翰逸。
献纳有嘉谋，英豪伸壮图。
万乘是知己，三公骇奇士。
严吾侍从臣，元白才名子。
挥毫烂彩霞，逸性飞湍水。
不日縯丝纶，鳌宫承帝旨。
伊余重交结，白日贯精诚。
黄金一诺重，鸿毛万事轻。
微尘弹余冠，清泉涤吾缨。
思佩朝天籙，相将升太清。
戒杀八首 其三
吕本中（宋代）

犬虽有小过，未至不得活。卖钱与屠宰，使得恣脔割。

君儿小不安，君夜不得眠。何独于此犬，如此安忍然。
春雪 其一
李纲（宋代）

怪底春来煖太深，忽惊雪片堕层阴。廉纤带雨初犹薄，散漫随风遽不禁。

光炫峰峦皆玉色，寒侵花木欲灰心。沙阳逐客家何在，拥鼻凄凉但越吟。
签判丈以新字韵作长句见赠次韵
赵蕃（宋代）

剥啄无嗔叩户频，要听论古诵诗新。
百年风雅久不作，一代典刑今有人。
敢谓投心似胶漆，故知与世若参辰。
如公接物何多得，岂复畏人嫌我贫。
近闻叔器学正迁善府掾俱有海北乔迁喜而不寐为赋长短句二十一韵
唐桂芳（明代）

姚君作诗似建水，朱君饮酒如淋灰。自我得二士，壮气倾九垓。

凤窠丹穴岂凡鸟，马育月窟真龙媒。叔也读书渔梁上，闭门不出旁人猜。

阑干醉拍山月影，呼我剩酌黄金罍。三年校官留钱塘，倏见杰阁飞崔嵬。

去年又调池阳游，绕屋芙蕖秋水开。米圆如珠鲙如玉，槐阴立马荒苍苔。

迁也亦复可怜人，遑遑奔走于尘埃。作赋直过鹦鹉洲，抱琴又登凤凰台。

舍儒就吏营斗禄，慈亲鹤发将毰毸。有时拔剑顿足舞，仰天大笑何诙谐。

当今天网下罩士，喜闻霜台重荐才。官河五月鼓声集，剡剡黄旗插高桅。

广南雨洗息歊瘴，海康云霁收狂雷。政须诗书佐元帅，不用矛槊歼渠魁。

金刀賨布岩洞俗，椎髻黑齿猺蛮孩。同里已盟胶漆久，同道又联雁鹜来。

审知公馀了无事，槟榔茶熟椰子杯。蹇予布衣谁比数，长大渐茁须满腮。

岭头傥遇南来使，一枝为寄先春梅。
梧桐树·汞既心
牧常晁（元代）

汞既心，铅即气。汞铅结就丹根蒂。产在西南地。坎离龙虎总由伊。性命阴阳只这是。劝君早留意。
宿陈山时陪胡伯雍明府祭神龙
林光（明代）

碑残寺古不知年，懒向山僧话夙缘。杯酒未忘心里景，春风来放画中船。

神龙巧送深更雨，天籁如闻绝壑泉。丰乐预占明府赐，天津何敢乱啼鹃。
次韵吕浩然四首 其四
张镃（宋代）

天然风景异人为，门外南湖不姓西。指日芙蓉盛行发，何须出郭看苏堤。
谢人海棠
高文虎（宋代）

富贵天姿锦里人，高华全比玉堂臣。
绿娇红嫩精神是，肯折园林两树春。
王右军稚恭
米芾（宋代）

混沌破，龙蛇出。大荒子，鼓神物。纵变怪，造恍忽。起洪水，稽天骨。

大道惊，戮狂勃。时蛰引，无惮率。神禹符，镇罅窟。
观天德图像二首 其一
薛季宣（宋代）

函封传远边，瞥见藁街悬。虎喙终为啖，狼心约下贤。

时无汉延寿，天夺晋苻坚。请决春秋事，陈侯讣岂然。
半径樵归
陈运（明代）

芒鞋踏破白云层，石磴迢迢几度登。一局残棋看未足，不知尘世似风灯。
赠写真刘敏叔秀才二首 其一
杨万里（宋代）

冰鉴传神苦未工，传来恰恰五秋风。又将老丑形骸子，般入刘家画苑中。
乞盐
释慧空（宋代）

水中盐味舌头眼，不为无形便谓无。试向秦溪溪上问，口中大有赤须胡。
哭德和伯氏六首
林景熙（宋代）

空遗破砚孤心苦，只博生绡两鬓华。
小婢灯前泣秋雨，竹房不见夜呼茶。
偈颂七十二首 其五十四
释祖钦（宋代）

白玉阶前金凤舞，黄金殿上玉鸡鸣。正中来与兼中到，昨夜云深月正明。
颂古十五首
释慧远（宋代）

佛性分明脱有无，醋酸何用挂葫芦。
薄雾轻烟留不住，扁舟已过洞庭湖。
次韵君俞
韩维（宋代）

世事真千变，年光又一新。
举生皆是幻，熙我莫如春。
啸傲盈樽酒，诗书满席尘。
园林已芳意，悬榻待高人。
白宋瑞自益州和予池上诗来因用韵奉简
晁公溯（宋代）

文宗爱夏日，殿阁生微凉。
高帝思猛士，大风云飞扬。
五子歌洛汭，陶唐有冀方。
诚悬未识此，古意堕淼茫。
我欲起九原，釂以百罚觞。
作诗岂徒然，日月要争光。
吾子堪校讐，行翻芸叶香。
其师缙云老，墓木已三霜。
有怀不及展，往听銮声央。
子能偿彼恨，下泉端不忘。
海棠七首
刘克庄（宋代）

神女漂红者，颠姨发赤然。
年年吹洗了，未必恕今年。
咏月 其二
苏泂（宋代）

既雨中秋望，纤毫桂影分。魄高疑压雾，香动欲冲云。

稍窘痴蟾窟，全惊睡鹊群。孤清若个畔，玉笛片时闻。
次韵梅山弟醉吟七首 其五
陈著（宋代）

蚊翼只为黄昏忙，鹄心自与青天长。世人皆失我独得，春风浩浩诗书香。
客来
陈杰（宋代）

院静尘嚣隔，閒看砌长苔。
新晴农乍急，旧雨客能来。
适报提壶劝，还惊布谷催。
穷居有行狎，一笑且持杯。
乘小舟出筠江二首
苏辙（宋代）

短舫漂浮真似叶，小蓬低浅仅如巢。
幽吟但觉山川走，困睡不如风雨交。
红饭白醪供醉饱，青蓑黄箬可缠包。
一竿鹤发他年事，万斛龙骧任见嘲。
宦游欲学林间鹊，每到新年旋叠巢。
篷蒻龙船聊似屋，渔樵把臂便成交。
不妨袖里携诗卷，尚可床头置药包。
《古史》欲成身愈困，客来未免答讥嘲。
奉答圣俞达头鱼之作
欧阳修（宋代）

吾闻海之大，物类无穷极。
虫虾浅水间，蠃蚬如山积。
毛鱼与鹿角，一龠数千百。
收藏各有时，嗜好无南北。
其微既若斯，其大有莫测。
波涛浩渺中，岛屿生顷刻。
俄而没不见，始悟出背脊。
有时随潮来，暴死疑遭谪。
海人相呼集，刀锯争剖析。
骨节骇专车，须芒侔◇戟。
腥闻数十里，余臭久乃息。
始知百川归，固有含容德。
潜奇与秘宝，万状不一识。
嗟彼达头微，谁传到京国。
乾枯少滋味，治洗费炮炙。
聊兹知异物，岂足荐佳客。
一旦辱君诗，虚名从此得。
游虎丘次韵
章惇（宋代）

阖闾城外小层峦，瘦竹寒松数里间。并岸逢僧知近寺，入门凿石渐登山。

纯钩剑化空池在，幽独诗成白日闲。游客幸无官事束，何须斋舫敛昏还。
题清隐祠
陈宓（宋代）

高标千载有谁攀，风雨祠堂尚一间。
寄语当年詹令尹，吾今亦欲早归山。
花枝归客园花似笑似怜又似有所思诗以解之 其一
郭之奇（明代）

飞烟满目尽如云，淡扫浓妆总十分。拘管春风方共处，牵连客意复离群。
杨柳枝·顿悟真空弃外缘
长筌子（金朝）

顿悟真空弃外缘。乐清闲。四时进火运周天。种芝田。埏植玄炉分造化，饮灵泉。寥阳丹阙永绵绵。证金天。
春日游齐山寺用杜牧之韵二首 其二
王守仁（明代）

倦鸟投枝已乱飞，林间暝色渐霏微。春山日暮成孤坐，游子天涯正忆归。

古洞湿云含宿雨，碧溪明月弄清辉。桃花不管人间事，只笑山人未拂衣。
浣溪沙（呈赵状元）
赵长卿（宋代）

雨过西湖绿涨平。环湖密柳暗藏莺。麦秋天气似清明。

对策有人新切直，逢春不日尽施行。遍舟未用速归程。
偶成长句
方士繇（宋代）

北风日日闭柴门，落尽梅花雨暗村。
虚阁留春宜夜永，寒炉拨火借春恩。
舂知身外亲交少，老觉人间岁月奔。
空负平生江海意，只今心事与谁论。
促拍满路花 瑞香
吕胜已（宋代）

名花无影迹，寒气日凄凉。人间千万树，歇芬芳。紫微宫女，仙驭降霓裳。

名在仙班簿，不属尘凡，洞天密锁云窗。遗珰连宝珥，人世识天香。

凝寒承雨露，傲冰霜。凌仙仙子，邂逅水云乡。更约南枝友，游遍江南，共归三岛扶桑。
菩萨蛮（送刘帅）
袁去华（宋代）

重湖草木威名熟。儿童犹唱平郴曲。宴寝静愔愔。恩波湘水深。

郴头天尺五。稳步烟霄去。三柱黑头公。朔庭谈笑空。
水调歌头 庆寿
周权（元代）

过却元宵了，何处拥笙箫。喧传南州老子，花甲庆生朝。留取碧莲香露，为此玉壶春酒，风味胜葡萄。昨夜少微外，南极一星高。洒清谭，挥雪尘，尽风骚。金钗玉笋，笑供麟脯献蟠桃。得隽侯封千户，快意腰缠十万，此事付鸿毛。且挹阆风客，笙鹤伴游遨。
张士先双桂堂
成廷圭（元代）

淮南丛桂天下无，张侯堂前生两株。清阴尝栖白顾兔，樛枝并立青珊瑚。

侯也生儿有如此，丹凤之雏骥之子。素衣老仙天上来，捣熟玄霜先赠尔。
送人出牧
夏竦（宋代）

圣主念元元，良臣选掖垣。
紫墀分使节，红旆出都门。
雪浅斜阳路，云深晚烧村。
期年如报政，应许贺新恩。
挽后村五首 其一
林希逸（宋代）

九十非为寿，天胡夺此翁。两朝名法从，一世大宗工。

集本家家有，囊封字字忠。老龙虽异宠，堪叹梦俄空。
春夜感物书怀
曾丰（宋代）

阁阁蛙鸣夜，嘈嘈鸟语春。
物情犹任理，世事岂由人。
时自有迟速，道初无屈伸。
圣贤得贫力，吾恨不全贫。
自江西归九华
杜荀鹤（唐代）

他乡终日忆吾乡，及到吾乡值乱荒。云外好山看不见，

马头歧路去何忙。无衣织女桑犹小，阙食农夫麦未黄。

许大乾坤吟未了，挥鞭回首出陵阳。
次韵黄华和同年九日诗十首 其五
耶律楚材（元代）

无意恋三公，有心辞驷马。洛阳失金谷，闾山有别野。

芳酒泻盈樽，秋香折盈把。沈醉卧西风，不让梨花下。
谢蜀师刘仲洪尚书龙学遣骑诒书之惠
杨万里（宋代）

紫衣军将打门来，云锦书从锦水回。
个是国西天一柱，早归斗下位三能。
致身将相黑头在，怜我渔樵青眼开。
旧日雪山寒刮骨，秪今移取上春台。
雁荡归兴
应节严（宋代）

倚云绝巘极跻攀，力倦何能跨鹤远。
回首乘鸾千尺上，举头踞鹤万寻间。
石坛胜地留仙住，玉府浮云伴客閒，
秀水名山观不尽，放吟骚客兴何悭。
醉桃源 左辅右弼玄牝
王吉昌（元代）

司分木火地天通。玄关主掌雄。鹿羊神辂逗真风。都归保运功。枢九窍，贯三宫。熏蒸药鼎红。万神辐辏性疏通。无形廓太空。
亲征诏下朝野欢呼六首 其二
周紫芝（宋代）

天戈未指敌先摧，掩耳谁能及迅雷。便遣风师清辇路，奉迎北狩两宫回。
游曾无愠园可赋者十馀处其大莫如乐山次莫如沧洲画趣先课二古风 沧洲画趣
曾丰（宋代）

一身超忽白云表，双眼低回白蘋杪。沙随风捲黄莫涯，草与天蘋青未了。

摩诘胸中几麋丸，诗写其真更留残。破除桑落斗升后，收入鹅溪尺寸间。

想象訾家聊寓目，指顾瀛洲方策足。中人宜在瀛洲宿，中宵梦在沧洲浴。

觉写两洲为一轴，驰誉丹青从谓俗。
送赵文善之湘阴守
王翊（明代）

前代王孙夙相家，于今出牧向长沙。
神龙正喜腾霄汉，天马宁容驻渥洼。
江水流澌初阁棹，岳云点雪又催衙。
好怀忍向高人别，折赠寒梅驿路花。
门外
黎道华（宋代）

门外黄尘尺放深，痴儿抵死竞浮沈。
谁知一寸茅檐日，天付闲人值万金。
忆第
蔡襄（宋代）

清溪曲曲抱山斜，绕溪十里蔷薇花。
春风吹香袭人骨，乾红淡薇相交加。
眼睛眩晃不能视，烂如赤日凌朝霞。
时有扁舟向中下，共疑来处从仙家。
于时邀我临流饮，下踞大石盘犬牙。
平生意气一快论，屈指世务还惊嗟。
酒酣襞纸探強韵，胡涂醉字成乱鸦。
侵更把火入官舍，下马犹吟诗各夸。
何言花落悲人世，只见溪流度岁华。
今年初夏我复至，深丛晚艳余孤葩。
山川故物依然在，惟子别路幽明赊。
想象音容杳何许，桂旗猎猎随云车。
悲来独坐荫芳树，涕泪挥洒沾黄沙。
行人怪我爱溪水，那知此恨无边涯。
【越调】柳营曲　途中春暮
汤舜民（元代）

岐路北，断桥西，滴溜溜酒帘茅舍低。柳暗疏篱，水浸平堤，仿佛旧山溪。
车儿马儿奔驰，莺儿燕儿悲啼。帽沾飞絮寻，衣染落花泥。知，何处度寒食？　旅次
归路杳，去程遥，谁不恋故乡生处好。粝饭薄醪，野蔌山肴，随发度昏朝。
隔篱度犬嗷嗷，投林倦鸟嘈嘈。烟霞云黯淡，风雨夜萧骚。纱窗外有芭蕉。　春思
鸦髻松，凤钗横，碧窗梦回春昼永。离绪蒙茸，倦眼朦胧，清泪滴香容。恨
东君多雨多风，盼王孙无影无踪。柳添新样绿，花减旧时红。尽在不言中。　薛琼琼弹筝图
玉雪颜，翠云鬟，昭阳殿里醉了几番。金袖翩翩，银甲珊珊，记天宝年间。
哄的兵散潼关，忽的尘暗长安。风云都变改，日月自循环。闲，写作画图看。　听筝
酒乍醒，月初明，谁家小楼调玉筝？指拨轻清，音律和平，一字字诉衷情。
恰流莺花底叮咛，又孤鸿云外悲鸣。滴碎金砌雨，敲碎玉壶冰。听，尽是断肠声。
吕元直得书前台郭外治园林作退老堂求诗为赋两章 其一
李纲（宋代）

猎得飞熊自渭滨，钓璜赐履定前身。功高浴日千山晓，力拒回前万国春。

暂辍岩廊调鼎手，来为林壑采芝人。片帆云海无多地，叹息何缘厕末宾。
小园
宋庠（宋代）

节物过芳苞，幽奇胜近郊。
先秋蝉弃甲，背岁鹊营巢。
池小萍周蝉，筠低露泣梢。
摽梅资宴豆，赐臛佐晨庖。
夕坞禽声乱，芳蹊屐齿交。
茂丛罗宅菊，长柄庾园匏。
尸竊虞官谤，嘉肥愧遯爻。
披襟时一至，未塞学心茅。
黄州春日杂书四绝
苏轼（宋代）

楚乡春冷早梅天，柳色波光已斗妍。
淮上雁行皆北向，可无消息到侬边。
减字木兰花·圣经五止
沈瀛（宋代）

圣经五止。止向丘隅黄鸟喜。广大儒风。一贯三才万类通。太羹玄酒。圣域能跻民域寿。支派从何。关内濂溪洛涧多。
系寻阳，上崔相涣三首
李白（唐代）

邯郸四十万，同日陷长平。能回造化笔，或冀一人生。

毛遂不堕井，曾参宁杀人。虚言误公子，投杼惑慈亲。

白璧双明月，方知一玉真。

虚传一片雨，枉作阳台神。纵为梦里相随去，

不是襄王倾国人。
客至
杜甫（唐代）

舍南舍北皆春水，但见群鸥日日来。
花径不曾缘客扫，蓬门今日为君开。
盘飧市远无兼味，樽酒家贫只旧醅。
肯与邻翁相对饮，隔篱呼取尽余杯。
张无垢勤学
罗大经（宋代）

张无垢谪横浦，寓城西宝界寺。其寝室有短窗，每日昧爽辄执书立窗下，就明而读。如是者十四年。洎北归，窗下石上，双趺之迹隐然，至今犹存。
划柴
释绍昙（宋代）

纷纷枝叶乱如麻，不惜从头与一划。
惊起铁蛇忙窜草，樵歌声彻老卢家。
和诸庵花光十梅颂
王柏（宋代）

不问东风来未，冷冰冰中得意。
谁於笔下外知，更有无味之味。
赣州丰乐长老惠宣写予真戏赞时年七十三
周必大（宋代）

少年日醉郁孤台，鼎立三禅屡往来。
豪气虽存谁复识，形容变尽鬓皑皑。
次韵题归去来图
夏倪（宋代）

阶亭午景负槐阴，空斋初罢戏五禽。沔州太守致音问，启读乃有归来吟。

先生抱道肯乞怜，凛凛有面方如田。何能为此五斗粟，折腰乡里小儿前。

顾视铜章等涕吐，赋归唾词如涌泉。龙眠居士叹豪逸，想像明窗戏拈笔。

翕忽英姿来笔下，如恐超起将羽化。吁嗟能事讵可畴，一见公诗如见画。

惜哉道远莫可致，强欲赓酬抽鄙思。韵绝难追神易倦，使我空然汗颜面。

他日从公会借观，锦囊捧出春笋寒。
句
邵拙（五代）

万国未得雨，孤云犹在山。
和送春诗送陈泽民
吴芾（宋代）

少年买青春，千金初不惜。
常恐春不留，韶华难再行。
种杏更栽桃，为春添景色。
对酒复当歌，与春亡间隙。
春去或未来，日探春消息。
及至春又归，送春恨无翼。
追随九十日，无日不自适。
胡为把一麾，千里从吏役。
当涂古道院，事简非繁剧。
宴坐对江山，亦足自怡怿。
所叹乏游从，无与共良夕。
陈侯有高标，鸷鸟空累百。
落笔动成篇，端不在促迫。
不意牢落中，乃得此佳客。
人事苦参商，天意有顺逆。
笑言犹未竟，遽尔成乖隔。
虽未唱阳关，别恨已填臆。
此邦固寂寥，颇亦富水石。
方拟出郊坰，共拭登山屐。
何事逐春归，不念人相忆。
春事虽已阑，残花尚红白。
且复引离尊，倒此香醪碧。
开府潞公太师得谢西归谨赋七言四韵诗五首拜
苏颂（宋代）

官崇真是帝王师，八十归休亦未迟。
不似孔光辞位日，早於姜望出封时。
仪形昔已图麟阁，稿草今应集凤池。
故府诸僚终有愧，甘陵犹欠纪功碑。
秋兴三首 其三
张耒（宋代）

寒日在东屋，邻家晚鸡啼。阑班黄叶地，白日虫鸣悲。

扬扬旧香黄，白露彫华姿。虽悲就摇落，所喜实离离。

幽雅叙衣食，备寒戒先期。薪刍既收敛，酒醴亦时施。

嗟我无一廛，薄游倦东西。眷言及农亩，岁晚空咨嗟。
夜行上沙见梅，记东坡作诗招魂之句
范成大（宋代）

玉妃谪人世，乃在流水村。
天风吹婵娟，飘堕寂莫滨。
芳心怨命薄，玉色凄路尘。
佳人来无期，日暮多碧云。
溪声为咽绝，月亦低微颦。
相逢倦游子，一笑不复珍。
脉脉问不语，亭亭意弥真。
要我冰雪句，招此欲断魂。
苏仙上宾天，妙意终难陈。
璇柄忽倾堕，晓岚愁翠昏。
画堂春（辇下游西湖有感）
赵长卿（宋代）

湖光乘雨碧连天。绕堤映、草色芊芊。舞风杨柳欲撕绵。依依起翠烟

还是春风客路，对花时、空负婵娟。暮寒楼阁碧云间。罗袖成斑。
东轩消梅初开劝客酒二首 其二
邵雍（宋代）

春色融融满洛城，莫辞行乐慰平生。深思闲友开眉笑，重惜梅平照眼明。

况是山翁差好事，可怜芳酒最多情。此时不向樽前醉，更向何时醉太平。
偕同社穷泛湖源
叶维阳（明代）

横槎一望白云间，曲曲清溪曲曲山。纵目长塘悬怪石，快心半径泻澄湾。

鹤田拂翠苗初熟，鱼艇高歌钓自闲。千顷浮光从此发，扁舟引胜不知还。
寄茅山孙炼师
李德裕（唐代）

何地最翛然，华阳第八天。松风清有露，萝月净无烟。
乍警瑶坛清，时嘶玉树蝉。欲驰千里恋，惟有凤门泉。
石上谿荪发紫茸，碧山幽蔼水溶溶。
菖花定是无人见，春日惟应羽客逢。
独寻兰渚玩迟晖，闲倚松窗望翠微。
遥想春山明月曙，玉坛清磬步虚归。
清浪滩
严咸（清代）

晨瘴郁林表，山川澹如滋。湍迥石欲动，流惊舟已飞。

桂棹鼓清波，荷衣飘曾飔。翩翻瞻神乌，萋菲玩春荑。

搴芷将有赠，濯缨此其时。遐想《孺子歌》，屡动王孙思。

索幽神有会，履险心反夷。始悟涉川者，忠信洵堪持。
经武山下望虎鼻峰爱其峭拔赋诗一首过南溪柬萧鹏举
刘崧（元代）

我行武山南向西，冈峦回伏当武溪。孤标上撑出虎鼻，落日东射云中霓。

武山势高如卧几，后巘前峰互盘峙。浮云独抗九千丈，异县相望百馀里。

金华越台方殿奔，大小尖星安足论。武仙绿发挂琼树，手挹太白开天门。

乱来寻山苦嫌浅，石室何年閟苔藓。明日南溪访故人，定接飞萝上层巘。
使辽作十四首 其五
刘跂（宋代）

寒日川原暗，颠风草木昏。捉襟愁肘见，语客畏声吞。

旷荡疑人少，仓皇觉马奔。勿惊销髀肉，长遣节旄存。
送唐子华
陆文圭（元代）

海内多英俊，交情得似君。
阜勒别后语，鸣咽病中闻。
吟棹秋溪月，归帆晚浦云。
可怜江树隔，何日更论文。
秋日送侯四得弹字
骆宾王（唐代）

我留安豹隐，君去学鹏抟。岐路分襟易，风云促膝难。

夕涨流波急，秋山落日寒。惟有思归引，凄断为君弹。
江西李君千能能和墨及画梅艮斋许以三奇而诗
楼钥（宋代）

游艺无小大，要皆知本原。
后人率意作，终当愧前贤。
老潘妙对胶，法从玉局传。
或假季心名，空扫千镫烟。
补之貌梅花，疎瘦仍清妍。
折枝映月影，真态得之天。
李君信雅尚，二者将求全。
诸公竞称许，试之乃诚然。
江西有诗派，皎皎俱成编。
兹事未易窥，属君尚加鞭。
罗母祝辞
成鹫（清代）

笙歌满室宾满堂，锦绣纂组玄以黄。嘉肴旨酒充圆方，母寿子贵悦且康。

丰功伟烈为显扬，黄麻墨敕天语香。斓斑朱紫纷趋跄，云礽簪笏随鹓行。

世人慕此中若狂，一拜一祝一举觞。众口共舌如鼓簧，阿母大笑不肯当。

贱子历位陈荒唐，四座听者胥望洋。三閒茆屋半亩桑，日暮蚕绩朝提筐。

黄齑赤米亲烹湘，青松白石岁月长。子孙贤圣母体强，男婚女嫁乐未央。

人生得此匪寻常，请为母歌歌无疆。愿母寿，齐三光，令子秉德如圭璋。

三公不易宁韫藏，阿母闻歌出中房。为我饮酒浮巨觥，举手揖客听无忘，此子出言言有章。
唐氏宅观牡丹
姚培谦（清代）

槐阴寂寂柳绵舞，我来看花不问主。主人不拒客无言，径坐花问日正午。

万须千萼自低昂，老屋数问成锦坞。怒苞尽决艳阳天，一片欲飞笑齿龋。

东轩老藤百年物，蛟蟠斗拱飘缨组。紫幔高张尘不到，似为美人设琼宇。

自昔名花海上多，十室有花居四五。即今异种悲零落，几丛深色千金估。

颇闻近有易主花，主人别花辞以窭。此花泣谢主人去，群花伤心不复吐。

花乎花乎尔有神，不须绮席与锦茵。但愿年年常此一相见，春雨春晴岂足论。
成都曲
张籍（唐代）

锦江近西烟水绿，新雨山头荔枝熟。
万里桥边多酒家，游人爱向谁家宿。
诗偈 其一三八
庞蕴（唐代）

唯有一门无钥匙，伸缩低昂说是非。但能宣得无生理，善巧方便亦从伊。
送钱国博解成都漕节详刑湖右 其一
度正（宋代）

坐于黄卷得新功，学海波中号老龙。雅以明经空四海，何曾屈膝拜三公。

汉庭耿耿千回梦，蜀道依依一节东。帷幄傥求真学士，当今难舍状头翁。
登岱至月观观月出
王鹄（清代）

卅年登岱劳梦想，今朝意外乘云上。醉排阊阖紫微壶，豪蹑烟霞绿玉杖。

天门一线贾勇登，鸟道盘空千万层。松涛绝壑惊天雨，雪瀑飞龙太古冰。

神霄𡷽峙壶天阁，万仙遥奏钧天乐。眼底齐州九点烟，樽前海屋千年鹤。

四禅风静断声闻，莫作人间绝顶人。红尘已隔碧霞冷，狂招太乙侍元君。

云马风车游汗漫，日观不登登月观。扪参历井摘斗牛，足下汤汤走河汉。

神镫红炫莲山青，九蟾飞光破太清。银海半规初涌魄，玉隆万象涵空明。

乾坤一气澄清景，物我两忘太素境。洗眼何须王母池，回头已失仙人影。

不与吴郎借斧柯，不从梁甫发高歌。琼楼玉宇渺如许，霖雨苍生可若何。

耐得高寒眺八极，真形谁见探灵笈。笑邀无忌认前身，且向蓬元卜虚室。
桃花
李处权（宋代）

照水桃花树，春风灼灼开。
虽非天上种，何异观中栽。
帝子吹笙罢，渔人信棹回。
故园何处是，目尽望乡台。
从军行
袁宏道（明代）

百金装宝刀，千金买骏马。投鞭瀚海陲，系马阴山下。

骆驼吼如云，黄羊阵满野。胶劲弩牙酸，霜重角声哑。

虏女貌如花，提刀向空耍。白乳滴葡萄，千钟一时泻。
八景胜概·华柱丹光
方凤（宋代）

何年撑宛荒，截置珊瑚树。
长日灿朝霞。芙蕖挹新露。
喜刘臣向至即送其恬苍之游
王沄（清代）

闻君耕钓大江滨，十载心期托隐沦。槛外风帆收楚蜀，梦中烟月隔梁陈。

逃名昔日因钩党，作赋经年未《逐贫》。东海为予勤寄问，仙都宾客是何人。
秋夜感怀
陆蕙芬（清代）

瞥睹檐牙月一钩，银河耿耿未全收。蟾宫勤捣长生药，不管人间易白头。
次东坡先生韵 其四
张孝祥（宋代）

渔师来卖鱼，船小风荡漾。得钱瞥波去，不怕江流涨。
杂咏一百首·李牧
刘克庄（宋代）

说客为秦谍，君王信郭开。
向令名将在，兵得到丛台。
送计希颜
刘摰（宋代）

翩翩远游子，驱马乱山岑。丹穴飞鸣处，高堂日夜心。

春风巴峡晓，昼雾楚城阴。家世文章事，仙台紫桂林。
仝绮季
陈洪绶（明代）

松风已闻三十载，却与姜九不曾闻。买个笔床随汝去，三生石上卧秋云。
更漏子·相见稀
温庭筠（唐代）

相见稀，相忆久，眉浅澹烟如柳。垂翠幕，结同心，待郎熏绣衾。
城上月，白如雪，蝉鬓美人愁绝。宫树暗，鹊桥横，玉签初报明。
句
王元（唐代）

伴行唯瘦鹤，寻寺入深云。
祇陀寺
华西颜（明代）

古石桥平苔径幽，藕花白白竹修修。归来结宇松回指，趺坐谈经石点头。

禅本虚空随物悟，心无仕着与天游。老夫久厌尘埃缚，拟借僧房过一秋。
句
黄景说（宋代）

肯随桃李鬭梳妆。
虎丘记
袁宏道（明代）

虎丘去城可七八里，其山岩高岩邃壑，独以近城，故箫鼓楼船，岩日岩之。凡月之夜，花之晨，雪之夕，游人往来，纷错如织，而中秋为尤胜。

每至是日，倾城阖户，连臂而至。衣冠士女，下迨蔀屋，莫不靓妆丽服，重茵累席，置酒交衢间。从千人石上至山门，栉比如鳞，檀板丘积，樽罍云泻，远而望之，如雁落平沙，霞铺江上，雷辊电霍，岩得而状。

布席之初，唱者千百，声若聚蚊，不可辨识。分曹部署，竟以歌喉相斗，雅俗既陈，妍媸自别。未几而摇手顿足者，得数十人而已；已而明月浮空，石光如练，一切瓦釜，寂然停声，属而和者，才三四辈；一箫，一寸管，一人缓板而歌，竹肉相发，清声亮彻，听者魂销。比至夜深，月影横斜，荇藻凌乱，则箫板亦不复用；一夫登场，四座屏息，音若细发，响彻云际，每度一字，几尽一刻，飞鸟为之徘徊，壮士听而下泪矣。

剑泉深不可测，飞岩如削。千顷云得天池诸山作案，峦壑竞秀，最可觞客。但过午则日光射人，不堪久坐耳。文昌阁亦佳，晚树尤可观。而北为平远堂旧址，空旷岩际，仅虞山一点在望，堂废已久，余与江进之谋所以复之，欲祠韦苏州、白乐天诸公于其中；而病寻作，余既乞归，恐进之之兴亦阑矣。山川兴废，信有时哉！

吏吴两载，登虎丘者六。最后与江进之、方子公同登，迟月生公石上。歌者闻令来，皆避匿去。余因谓进之曰：“甚矣，乌纱之横，皂隶之俗哉！他日去官，有不听曲此石上者，如月！”今余幸得解官称吴客矣。虎丘之月，不知尚识余言否耶？
曾仲恭侍郎惠酒以偶有名酒无夕不饮为韵谢之 其八
章甫（宋代）

使君开府来，京口酒可饮。公才真曲糵，留滞已再稔。

江山助诗兴，草木入题品。冰霜寒正严，为国护饔寝。
和柯狮山大参山中十二景 其十一 枌榆古杜
黄衷（明代）

滴酒刲牲社令前，当时冠玉最英年。枌榆阴净将箫鼓，好是江南燕子天。
题山水扇面
陈航（明代）

林下春风来，千年翠如璧。云拥群木深，溪回百川寂。

中有幽人居，清朝此投迹。邂逅得良朋，于焉咏嘉客。
宝佑五年史院修高孝光宁四朝国史成上进九日
程无凤（宋代）

格天盛德素躬全，肸蚃交通心即天。
供币用将祈永命，奉粢端为告丰年。
宽条日布民安业，捷帜星驰将护边。
虎拜紫宸称贺处，祥光萦绕御炉烟。
送邹石生之广州 其十
李宗瀛（清代）

湖海须眉客，年来白发新。依人成老大，将母慰清贫。

退鹢飞难进，神龙性亦驯。离忧何以缓，莫惜寄书频。
和慎思初入试院
商倚（宋代）

承诏抡材敢倦行，广庭深锁待群英。分场自敌三千客，决胜谁降七十城。

夜案尚閒涂卷笔，晓堂方听读书声。归时还有黄花否，已觉秋风满袖生。
访曹雪芹不值
敦敏（清代）

野浦冻云深，柴扉晚烟薄。山村不见人，夕阳寒欲落。
无寐二首 其一
朱淑真（宋代）

吹彻云箫夜未赊，梨花带月映窗纱。休将往事思量遍，潋滟新愁乱似麻。
临江仙·孤雁
纳兰性德（清代）

霜冷离鸿惊失伴，有人同病相怜。拟凭尺素寄愁边，愁多书屡易，双泪落灯前。
莫对月明思往事，也知消减年年。无端嘹唳一声传，西风吹只影，刚是早秋天。
送许离相之苏州
释今沼（明代）

山中了夙愿，昨岁请经时。买得江南画，云山欲见之。

衣轻夏体快，载重粤帆迟。五月吴门上，思家因荔枝。
长相思·长相思
刘基（明代）

长相思，在沅湘，九疑之山郁苍苍。
青天荡荡林木暗，落日虎啸风飞扬，欲往从之水无航。
仲尼有德而不用，孟轲竟死于齐梁。
松柏摧折桂生蠹，但见荆棘如山长。
长相思，断人肠。
又和感旧四首
刘克庄（宋代）

三世高枝折广寒，谓宜挽致道家山。
使君紫马重临郡，柱史青牛亦出关。
占籍喜居廉让里，操觚悔记太平寰。
新篇犹觉波澜阔，堪笑持竿向浅湾。
睢阳五老图
程颢（宋代）

大道刚明孰肯闲，拳拳心志尚遗冠。饭蔬饮水时行乐，定礼删诗国建桓。

终身恋阙存忠厚，薄味供先表蹇寒。鸿钧幸得循清运，馀烈凭人仔细看。
感怀二首
赵蕃（宋代）

佳客与凉风，俱来破蕴隆。
风流自江左，材秀又湘中。
未暇嗟渠屈，端知慰我穷。
囊钱叹元叔，斗酒羡无功。
题西村陈氏所藏高待诏水墨四幅 其一
王恭（明代）

松桂春深野鸟啼，绿萝飞处隐仙梯。瘦筇好是行来好，云白山青水满溪。
送王柳坪比部出塞
谢维藩（清代）

拂天花雨停金樽，轮台万里风云昏。故人佩剑将西征，青丝络马咸阳津。

咸阳杨柳玉关雪，美人如花马如血。毡庐弦管回春风，废碛骷髅照寒月。

吁嗟穷臣出塞古所悲，辞隔天日来荒陲。不遑将母瘁王事，侧身掩涕今何时。

中原年来疲挞伐，野番窥边时窃发。战士饥搜黑水鱼，将军勇堕天山鹘。

愿君袖石奠昆仑，他年待君神武门。
遥题车明经紫芝洞
释今岩（明代）

白鹤峰前居士奇，一经抛却学餐芝。焚香求道自朝夕，闭户著餐忘岁时。

竹密定抽冬日笋，松高应结万年枝。将期挂席论心事，先对西风寄所思。
为人作真赞 其二
李之仪（宋代）

茅茨为居，脱粟为餐。牛衣自暖，徒行亦鞍。凡人皆友，是酒可欢。

略不践迹，未尝恤言。山林城市，随遇即安。一旦义重，杀生非难。

彼强增饰，宁知吾全。盖庶几不淫不移不屈者，而以乐吾之天。
句
何舟（宋代）

野市人烟归落日，渔家风景占高秋。
句
王右丞（宋代）

寻得天花伴众芳。
多稼亭宴客
杨万里（宋代）

归来不省醉还醒，只怪谯门打一更。
秉烛径穿梅下过，此身真在雪中行。
游雁荡山日记
徐霞客（明代）

自初九日别台山，初十日抵黄岩，日已西，出南门三十里，宿于八岙。

十一日，二十里，登盘山岭，望雁山诸峰，芙蓉插天，片片扑人眉宇。又二十里，饭大荆驿。南涉一溪，见西峰上缀圆石，奴辈指为两头陀，余疑即老僧岩，但不甚肖。五里，过章家楼，始见老僧真面目：袈衣秃顶，宛然兀立，高可百尺。侧又一小童，伛偻于后，向为老僧所掩耳。自章楼二里，山半得石梁洞。洞门东向，门口一梁，自顶斜插于地，如飞虹下垂。由梁侧隙中层级而上，高敞空豁。坐顷之，下山。由右麓逾谢公岭，渡一涧，循涧西行，即灵峰道也。一转，山腋两壁，峭立亘天，危峰乱迭，如削如攒，如骈笋，如挺芝，如笔之卓，如幞之欹。洞有口如卷幕者，潭有碧如澄靛者。双鸾、五老，接翼联肩。如此里许，抵灵峰寺。循寺侧登灵峰洞。峰中空，特立寺后，侧有隙可入。由隙历磴数十级，直至窝顶，则窅然平台圆敞，中有罗汉诸象。坐玩至瞑色，返寺。

十二日，饭后，从灵峰右趾觅碧霄洞。返旧路，抵谢公岭下。南过响岩，五里至净名寺路口。入觅水帘谷，乃两崖相夹，水从崖顶飘下也。出谷五里，至灵岩寺。绝壁四合，摩天劈地。曲折而入，如另辟一寰界。寺居其中，南向，背为屏霞嶂。嶂顶齐而色紫，高数百丈，阔亦称之。嶂之最南，左为展旗峰，右为天柱峰。嶂之右胁，介于天柱者，先为龙鼻水。龙鼻之穴，从石罅直上，似灵峰洞而小。穴内石色俱黄紫，独罅口石纹一缕，青绀润泽，颇有鳞爪之状。自顶贯入洞底，垂下一端如鼻，鼻端孔可容指，水自内滴下注石盆，此嶂右第一奇也。西南为独秀峰，小于天柱，而高锐不相下。独秀之下为卓笔峰，高半独秀，锐亦如之。两峰南坳，轰然下泻者，小龙湫也。隔龙湫与独秀相对者，玉女峰也。顶有春花，宛然插髻。自此过双鸾，即极于天柱。双鸾止两峰并起，峰际有僧拜石，袈裟伛偻，肖矣。由嶂之左胁，介于展旗者，先为安禅谷，谷即屏霞之下岩。东南为石屏风，形如屏霞，高阔各得其半，正插屏霞尽处。屏风顶有蟾蜍石，与嶂侧玉龟相向。屏风南去，展旗侧褶中，有径直上。磴级尽处，石阈限之。俯阈而窥，下临无地，上嵌崆峒。外有二圆穴，侧有一长穴，光自穴中射入，别有一境，是为天聪洞，则嶂左第一奇也。锐峰迭嶂，左右环向，奇巧百出，真天下奇观！而小龙湫下流，经天柱、展旗，桥跨其上，山门临之。桥外，含珠岩在天柱之麓，顶珠峰在展旗之上，此又灵岩之外观也。

十三日，出山门，循麓而右。一路崖壁参差，流霞映采。高而展者，为板嶂岩。岩下危立而尖夹者，为小剪刀峰。更前，重岩之上，一峰亭亭插天，为观音岩。岩侧则马鞍岭横亘于前。鸟道盘折，逾坳右转，溪流汤汤，涧底石手如砥。沿涧深入，约去灵岩十余里，过常云峰，则大剪刀峰介立涧旁。剪刀之北，衙岩陡起，是名连云峰。从此环绕回合，岩穷矣。龙湫之瀑，轰然下捣潭中。岩势开张峭削，水无所着，腾空飘荡，顿令心目眩怖。潭上有堂，相传为诺讵那观泉之所。堂后层级直上，有亭翼然面瀑。踞坐久之，下饭庵中。雨廉纤为止，然余已神飞雁湖山顶，遂冒雨至常云峰。由峰半道松洞外，攀绝磴三里，趋白云庵。人空庵圮，一道人在草莽中，见客至，望望去。再入一里，有云静庵，乃投宿焉。道人清隐，卧床数十年，尚能与客谈笑。余见四山云雨凄凄，不能不为明晨忧也。

十四日，天忽晴朗，乃强清隐徒为导。清隐谓湖中草满，已成芜田，徒复有他行，但可送至峰顶。余意至顶，湖可坐得。于是人捉一杖，跻攀深草中，一步一喘，数里始历高巅。四望白云迷漫一色，平铺峰下。诸峰朵朵，仅露一顶，日光映之，如冰壶瑶界，不辨海陆。然海中玉环一抹，若可俯而拾也。北瞰山坳立内，石笋森森，参差不一。三面翠崖环绕，更胜灵岩。但谷幽境绝，惟闻水声潺潺，莫辨何地。望四面峰峦，累累下伏如丘垤，惟东峰昂然独上，最东之常云，犹堪比肩。导者告退，指湖在西腋一峰，尚须越三尖。余从之。及越一尖，路已绝，再越一尖，而所登顶已在天半。自念《志》云：“宕在山顶，龙湫之水即自宕来。”今山势渐下，而上湫之涧，却自东高峰发脉，去此已隔二谷。遂返辙而东，望东峰之高者趋之，莲舟疲不能从，由旧路下。余与二奴，东越二岭，人迹绝矣，已而山愈高，脊愈狭，两边夹立，如行刀背。又石片棱棱怒起，每过一脊，即一峭峰，皆从刀剑隙中攀援而上，如是者三。但见境不容足，安能容湖？既而高峰尽处，一石如劈；向惧石峰撩人，至是且无峰置足矣。踌躇崖上，不敢复向故道，俯瞰南面石壁下有一级，遂脱奴足布四条，悬崖垂空，先下一奴，余次从之，意可得攀援之路。及下，仅容足，无余地。望岩下，斗深百丈，欲谋复上，而上岩亦嵌空三余丈，不能飞陟。持布上试，布为突石所勒，忽中断。复续悬之，竭力腾挽，得复登上岩。出险，还云静庵，日已渐西。主仆衣履俱敝，寻湖之兴衰矣。遂别而下，复至龙湫，则积雨之后，怒涛倾注，变幻极势，轰雷喷雪，大倍于昨。坐至暝始出，南行四里，宿能仁寺。

十五日，寺后觅方竹数握，细如枝。林中新条，大可径寸，柔不中杖，老柯斩伐殆尽矣。遂从歧度四十九盘，一路遵海而南，逾窑岙岭，往乐清。
恭挽恩恤道四川崇庆州牧常老先生 其一
方中选（宋代）

挥戈歼馘烈当年，愈信文优武更全。志节淩霜飘玉阙，精忠贯日映金川。

魂归夕岭乾坤老，祀享浣花俎豆鲜。麟阁标名垂万古，先生真不愧勋贤。
寄题江月亭
张嵲（宋代）

暮气集江县，斯亭发兴深。
凭栏看巴水，见月过东岑。
浅濑金蛇动，澄潭白璧沉。
天边未归客，折尽此时心。
送吕外兵诗
吴均（南北朝）

白云浮海际，明月落河滨。送君长太息，徒使泪沾巾。
赠粟
阎锡爵（清代）

麦黄雨洗白，晴乾面黑苦。斗不满十钱，价轻贱如土。

里长下乡来，狰狞过猛虎。茅屋居中坐，探怀出催簿。

指簿呼姓名，不啻奴与虏。小心奉殷勤，酒食犹带怒。

谓自入公门，多年识规矩。非由上官差，谁敢问花户。

昨日蒙钧帖，上插飞毛羽。严行提经承，郡县难作主。

急索春夏粮，期限不过五。东南西北乡，奔波酸两股。

片刻何有停，四处相讨取。离家连今朝，明归恰当午。

闻言耽时光，迟挨亦何补。耕地须输租，向谁诉贫窭。

圈有子母牛，大小听客估。月上深醉行，咆哮动村坞。

去去莫重来，家家欲悬釜。闻君旋井闬，只恐遭其侮。

情知不可留，聊赠粟一庾。
赋得山林引兴长
玄烨（清代）

曾读杜诗解，纷纷议论多。遇时非泰运，行道至蹉跎。

托迹山林趣，披怀水石歌。千年赋比兴，后世岂能过。
从元衡借庐山记偶成三首
赵蕃（宋代）

吾家昔住匡庐北，少小未能知看山。
南北东西今老矣，欲从图籍见班班。
高宗皇帝挽词 其一
黄谦（宋代）

火德兴王统，天威詟犷夷。重恢周境土，复振汉威仪。

显号崇瑶册，耆年庆玉卮。鼎成龙去远，扳慕不胜悲。
舟泊龙江
吴屯侯（清代）

飘泊终何事，征帆日趁流。鸟飞江驿暮，人到石城秋。

市火浮孤棹，渔歌出远洲。停沽休借问，长记柳边楼。
和杨中丞早春即事
薛能（唐代）

贵宅登临地，春来见物华。远江桥外色，繁杏竹边花。

戍客烽楼迥，文君酒幔斜。新题好不极，珠府未穷奢。
诗 其四十二
拾得（唐代）

若见月光明，照烛四天下。圆晖挂太虚，莹净能萧洒。

人道有亏盈，我见无衰谢。状似摩尼珠，光明无昼夜。
奉题林稚春菊花枕子歌
林亦之（宋代）

故人所说菊花枕，似把冰丸月下饮。
秋水一双明炯炯，数在青囊第一品。
狂风江上吹蒹葭，此物往往得之嵇康阮籍家。
闭门诵书二十年，眼睛损尽生空花。
建阳小作箸头书，残更灯火乱虫鱼。
石渠文字大如斗，场屋岁月又不偶。
却来南山青草边，东西四至为菊花田。
手提长筐向山曲，一下收拾三百斛。
昨者昏寐才起来，解把檐头小字读。
乃知妙物通群仙，一切药里应弃捐。
送成都旧尹赵龙图至骊山作
强至（宋代）

阻傍严公住浣花，喜从秦地见高牙。
致君前去心逾赤，抚俗归来发未华。
路出锦江乘夜月，骑停绣岭揖朝霞。
自怜二纪游门下，今日聊能托后车。
次韵孔著作常父馆中喜雪
晁补之（宋代）

冬旱及兹雪，都人销百忧。
墙根有宿草，余绿尚去秋。
新阳解薄冰，大润升介丘。
夜闻窗响纱，高云正绸缪。
明旦天津望，寒花翳川流。
宫中圣人喜，疠气一夕收。
史占上日祥，知欲遍九州。
敢任肉食谋，官闲欣岁休。
虽无山阴船，穷巷窘若囚。
却幸葛翁来，汤饼有麦牟。
孔侯金闺彦，平昔慕追游。
延阁排霄起，登临忘我愁。
何当联辔镮，城苑佳气浮。
春郊日可望，桑野听行讴。
同毛敏仲出湖上由万松岭过浙江亭
汪元量（宋代）

钱塘门外看新晴，舞蜨游蜂没一星。
风挟断云横北巘，烟随飞雨度南屏，
苏隄柳树照波绿，吴苑麦苗连地青。
邂逅寻诗过岭去，鼓鞞声震浙江亭。
哭房师潘瑶圃夫子
陈肇兴（清代）

婆娑洋外云濛濛，海水流血千里红。朝廷频年拜骠骑，戈船百道趋瀛东。

先生落落人中杰，栽花满县肝肠热。捧檄偶参鹳鹅军，请缨直到鲲鹏穴。

毒雾飞鸢瘴疠侵，风涛出没几呻吟。文渊触热军多死，冯异移营病转深。

骑鲸一去风悽恻，满军旌旆黯无色。公已天上作神仙，我尚山中拾橡栗。

生未迎谒死不知，九州豺虎纷猖披。昨日故人一书至，闻讣已在黄花时。

侧身西望再拜哭，感恩何止歌鸣鹿。伤心独照戴盆冤，易箦犹闻讯空谷。

忆昔妖童赴会初，杞人忧天曾上书。妄意夷甫识石勒，谁知张角结封谞。

一朝环海烟尘起，意外风波来万里。无瑕白璧染成缁，谁信此中有君子。

先生得信惊且疑，逢人到处询项斯。两年薏苡消无影，一纸瑶函告有司。

自从丧乱苦兵革，幼安曜卿坐不得。破产频求博浪锥，飞书屡进绕朝策。

肉食无谋藿食愁，陈兵还为赋同仇。手书露布告乡里，不灭黄巾誓不休。

裹疮吮血几征战，臂上长弓腰间箭。也知小丑终成擒，争奈先生长不见。

伏波横海又登坛，幕府回头泪不乾；满堂宾客如龙虎，尚恨军中少一韩。

况我生平感恩谊，出师未遂封侯志；但识师恩同国恩，敢论有位与无位。

人生大节君师亲，高堂矧有洗夫人。温峤绝裾终是孝，班超投笔宁为身。

前朝杀贼深山里，知公九原闻必喜；今日焚巢浊水滨，知公九原恨无垠。

一喜一乐缘何切，只为千秋重名节；共誇桃李盛门墙，不使豺狼留窟穴。

地角天涯道路长，可怜丹旐尚他乡；一棺寂寞荒祠外，只有门生吊夕阳。
危语
宋祁（宋代）

奔车下山朽索辔，倒行垂踵临无地。
棋子十二卵相累，手探骊珠触龙睡。
次幽独君韵
陆龟蒙（唐代）

灵气独不死，尚能成绮文。如何孤窆里，犹自读三坟。

落日送万古，秋声含七哀。枯株不萧瑟，枝干虚崔嵬。

伊昔临大道，歌钟醉高台。台今已平地，只有春风回。

明月白草死，积阴荒陇摧。圣贤亦如此，恸绝真悠哉。